CELEX: 32021D1054
Language: el
Date: 2021-06-21 00:00:00
Title: Απόφαση (ΕΕ) 2021/1054 του Συμβουλίου της 21ης Ιουνίου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου των Μελών του Διεθνούς Συμβουλίου Ελαίας όσον αφορά τα πρότυπα εμπορίας για τα ελαιόλαδα και τα πυρηνέλαια και τη μέθοδο ανάλυσης για τον προσδιορισμό της περιεκτικότητας των φυτικών ελαίων σε στιγμασταδιένια

28.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 227/37
               
            
         ΑΠΟΦΑΣΗ (ΕΕ) 2021/1054 ΤΟΥ ΣΥΜΒΟΥΛΙΟΥ
         της 21ης Ιουνίου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου των Μελών του Διεθνούς Συμβουλίου Ελαίας όσον αφορά τα πρότυπα εμπορίας για τα ελαιόλαδα και τα πυρηνέλαια και τη μέθοδο ανάλυσης για τον προσδιορισμό της περιεκτικότητας των φυτικών ελαίων σε στιγμασταδιένια
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Διεθνής Συμφωνία για το Ελαιόλαδο και τις Επιτραπέζιες Ελιές του 2015 («συμφωνία») υπεγράφη εξ ονόματος της Ένωσης σύμφωνα με την απόφαση (ΕΕ) 2016/1892 του Συμβουλίου (1) στις 18 Νοεμβρίου 2016, στην έδρα των Ηνωμένων Εθνών στη Νέα Υόρκη, με την επιφύλαξη της σύναψής της σε μεταγενέστερη ημερομηνία. Η συμφωνία τέθηκε προσωρινά σε ισχύ την 1η Ιανουαρίου 2017, σύμφωνα με το άρθρο 31 παράγραφος 2 αυτής.
                  
               
                     (2)
                  
                  
                     Η συμφωνία συνήφθη στις 17 Μαΐου 2019 εξ ονόματος της Ένωσης με την απόφαση (ΕΕ) 2019/848 του Συμβουλίου (2).
                  
               
                     (3)
                  
                  
                     Σύμφωνα με το άρθρο 7 παράγραφος 1 της συμφωνίας, το Συμβούλιο των Μελών του Διεθνούς Συμβουλίου Ελαίας («Συμβούλιο των Μελών») λαμβάνει αποφάσεις που τροποποιούν τα πρότυπα εμπορίας για τα ελαιόλαδα και τα πυρηνέλαια.
                  
               
                     (4)
                  
                  
                     Το Συμβούλιο των Μελών, κατά τη 113η σύνοδό του που θα διεξαχθεί από τις 28 έως τις 30 Ιουνίου 2021, πρόκειται να εγκρίνει αποφάσεις οι οποίες τροποποιούν τα πρότυπα εμπορίας που ισχύουν για τα ελαιόλαδα και τα πυρηνέλαια («τροποποιητικές αποφάσεις»).
                  
               
                     (5)
                  
                  
                     Είναι σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο πλαίσιο του Συμβουλίου των Μελών, δεδομένου ότι οι τροποποιητικές αποφάσεις που πρόκειται να εγκριθούν θα παράγουν νομικά αποτελέσματα για την Ένωση όσον αφορά τις διεθνείς εμπορικές συναλλαγές με τα λοιπά μέλη του Διεθνούς Συμβουλίου Ελαίας (ΔΣΕ) και θα δύνανται να επηρεάσουν με καθοριστικό τρόπο το περιεχόμενο της ενωσιακής νομοθεσίας, ιδίως όσον αφορά τα πρότυπα εμπορίας για το ελαιόλαδο που θεσπίζει η Επιτροπή σύμφωνα με το άρθρο 75 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (3).
                  
               
                     (6)
                  
                  
                     Οι τροποποιητικές αποφάσεις που πρόκειται να εγκριθούν από το Συμβούλιο των Μελών αφορούν αλλαγή των ορίων για ορισμένες χημικές παραμέτρους των ελαιολάδων και των πυρηνελαίων και τροποποίηση μίας μεθόδου ανάλυσης. Οι αλλαγές των ορίων περιλαμβάνουν αντικατάσταση του ορίου για την α-τοκοφερόλη στα εξευγενισμένα έλαια με αναφορά στις ορθές παρασκευαστικές πρακτικές, καθορισμό του ορίου ελαϊκού και παλμιτικού οξέος στα ελαιόλαδα και τα πυρηνέλαια και καθορισμό ορίου για την ερυθροδιόλη στα εξευγενισμένα έλαια. Η μέθοδος ανάλυσης αναφέρεται στον προσδιορισμό της περιεκτικότητας των φυτικών ελαίων σε στιγμασταδιένια. Οι τροποποιητικές αποφάσεις συζητήθηκαν εκτενώς μεταξύ επιστημονικών και τεχνικών εμπειρογνωμόνων της Επιτροπής και των κρατών μελών για το ελαιόλαδο. Οι τροποποιητικές αποφάσεις θα συμβάλουν στη διεθνή εναρμόνιση των προτύπων του ελαιόλαδου και θα καθορίσουν το πλαίσιο που θα εξασφαλίζει θεμιτό ανταγωνισμό στο εμπόριο προϊόντων του τομέα του ελαιολάδου. Ως εκ τούτου, οι τροποποιητικές αποφάσεις θα πρέπει να υποστηριχθούν.
                  
               
                     (7)
                  
                  
                     Σε περίπτωση που κατά την 113η σύνοδο του Συμβουλίου των Μελών αναβληθεί η έκδοση των τροποποιητικών αποφάσεων, λόγω αδυναμίας ορισμένων Μελών να δώσουν την έγκρισή τους, η θέση περί υποστηρίξεως της εγκρίσεως των τροποποιητικών αποφάσεων θα πρέπει να ληφθεί εξ ονόματος της Ένωσης στο πλαίσιο ενδεχόμενης διαδικασίας έγκρισης από το Συμβούλιο των Μελών με ανταλλαγή επιστολών, σύμφωνα με το άρθρο 10 παράγραφος 6 της συμφωνίας. Η διαδικασία έγκρισης με ανταλλαγή επιστολών θα πρέπει να κινηθεί πριν από την επόμενη τακτική σύνοδο του Συμβουλίου των Μελών τον Νοέμβριο του 2021.
                  
               
                     (8)
                  
                  
                     Για την προστασία των συμφερόντων της Ένωσης, εάν η θέση που πρόκειται να ληφθεί εξ ονόματος της Ένωσης επηρεαστεί από νέες επιστημονικές ή τεχνικές πληροφορίες που θα παρουσιαστούν πριν ή κατά τη διάρκεια της 113ης συνόδου, οι αντιπρόσωποι της Ένωσης στο Συμβούλιο των Μελών θα πρέπει να έχουν τη δυνατότητα να ζητήσουν να αναβληθεί η έκδοση των τροποποιητικών αποφάσεων για επόμενη σύνοδο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της 113ης συνόδου του Συμβουλίου των Μελών που θα διεξαχθεί από τις 28 έως τις 30 Ιουνίου 2021 ή στο πλαίσιο διαδικασίας έκδοσης αποφάσεων από το Συμβούλιο των Μελών με ανταλλαγή επιστολών που θα πρέπει να ξεκινήσει πριν από την επόμενη τακτική σύνοδο τον Νοέμβριο του 2021, όσον αφορά τα πρότυπα εμπορίας για τα ελαιόλαδα και τα πυρηνέλαια, είναι η υποστήριξη της έκδοσης από το Συμβούλιο των Μελών των αποφάσεων που τροποποιούν τα πρότυπα εμπορίας για τα ελαιόλαδα και τα πυρηνέλαια και τη μέθοδο ανάλυσης για τον προσδιορισμό της περιεκτικότητας των φυτικών ελαίων σε στιγμασταδιένια (4).
         
         
            Άρθρο 2
            Εάν η θέση που αναφέρεται στο άρθρο 1 επηρεαστεί από νέες επιστημονικές ή τεχνικές πληροφορίες που θα παρουσιαστούν πριν ή κατά τη διάρκεια της 113ης συνόδου του Συμβουλίου των Μελών, η Ένωση ζητά την αναβολή της έκδοσης από το Συμβούλιο των Μελών των αποφάσεων που τροποποιούν τα πρότυπα εμπορίας ή τις μεθόδους που ισχύουν για τα ελαιόλαδα και τα πυρηνέλαια, έως ότου η Ένωση διαμορφώσει θέση με βάση τις εν λόγω νέες πληροφορίες.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 21 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 293 της 28.10.2016, σ. 2).
         
            (2)  Απόφαση (ΕΕ) 2019/848 του Συμβουλίου, της 17ης Μαΐου 2019, σχετικά με τη σύναψη εξ ονόματος της Ευρωπαϊκής Ένωσης της Διεθνούς Συμφωνίας του 2015 για το ελαιόλαδο και τις επιτραπέζιες ελιές (ΕΕ L 139 της 27.5.2019, σ. 1).
         
            (3)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
         
            (4)  Βλέπε έγγραφο ST 8638/21 στον διαδικτυακό τόπο: http://register.consilium.europa.eu.